
Onespena ematea Arabako Lurralde Historikoko mahasti historiko eta nabarmenen kontserbazioa eta mantentzea sustatzeko laguntza espezifiko baten oinarri arautzaileei.
2025eko maiatzaren 20an onespena eman zitzaion Arabako Lurralde Historikoko Mahasti Nabarmenen Katalogoa arautzen duen foru dekretuari. Dekretu hartan ezartzen zen zer baldintza eta betekizun bete behar diren mahasti batek nabarmentzat jotzeko behar diren ezaugarriak dauzkala onartzeko.
Era berean, 2026ko uztailaren 14an, Foru Gobernu Kontseiluak foru dekretu berri bat onetsi du, Arabako Lurralde Historikoko Mahasti Historiko eta Nabarmenen Katalogoa arautzen duena. Dekretu horrek zabaldu egiten ditu izendapen berezi hori merezi duten mahastiak
Beste alde batetik, ekainaren 3an onespena eman zitzaion Arabako Lurralde Historikoko mahasti nabarmenen kontserbazioa eta mantentzea sustatzeko laguntza lerro espezifikoa arautzen duen foru dekretuari. Laguntza horiek ezaugarri jakin batzuk (besteak beste, antzinatasuna: 1978ra arte landatutako mahastiak) egiaztatu ondoren katalogoan sartu ziren mahastietarako ziren.
Halaber, 2018tik mahasti “zaharrak” kontserbatzeko eta mantentzeko laguntza arautzen eta ematen zen. Zahartzat jotzen ziren 1965era arte landatutako mahastiak, eta ez zegoen beste baldintzarik laguntza jasotzeko. Harrezkero laguntza hori ekainaren 26ko 30/2018 Foru Dekretuak arautzen du. Gero, foru dekretu hori ekainaren 9ko 19/2020 Dekretuak, apirilaren 13ko 14/2021 Dekretuak eta apirilaren 1eko 11/2025 Dekretuak aldatu dute.
Laguntzaren helburua zen antzinatasunaren eraginez ekoizleentzat behar bezain lehiakorrak ez diren eta irauteko arazoak eduki ditzaketen mahastiak kontserbatzea eta ez suntsitzea. Izan ere, hainbat faktore direla eta, hala nola mahasti zaharren ekoizkortasun txikia eta Europako programa edo funtsen bidez etorri diren berregituratzeko eta birmoldatzeko pizgarri ekonomikoak, batez ere, azken hogei urteetan, mahastizainek eta upeltegiek kendu egin dituzte hain emankorrak ez diren eta lantzeko zailtasun handienak dituzten mahasti zaharrak. Izan ere, “mahasti zahar” deitutako gehienek, mahats gutxiago ekoizten dute mahatsondo bakoitzeko, eta, horrez gain, hutsarteak izaten dituzte eta oso landatze alor estuen bidez landatuta egon ohi dira, lursail txikietan eta topografia malkarrekoetan; beraz, lanak, tratamenduak eta bilketa izugarri zailtzen dira; edo, are gehiago, egungo makinak eta lanabesak erabiliz ezin dira landu. 
Era berean, kontuan eduki behar da mahasti horietako mahatsa saltzearen truke jasotako prezioaren igoera, kalitate hobeko mahatsak izan arren, ez da nabarmen hobetu mahasti berriagoetako mahatsen prezioaren aldean. Horregatik, ekoizpen txikiko eta zaintza zaileko mahasti horiei eusteagatik sari ekonomikorik jaso ez dutenez, mahastizainek, askotan, mahasti zaharrak erauzi eta mahatsondo berriak landatu dituzte haien ordez, azken batean, mahatsondo berrien maneiua errazagoa delako eta etekin handiagoa dutelako. 
Mahasti zaharrak, ordea, funtsezkoak dira Arabako Errioxako mahastien ekoizpenean; izan ere, neurri handi batean, Errioxa jatorri-deituraren gainerakotik bereizten da ezaugarri horregatik. Gainera, mahasti horiek natura balio handiko nekazaritza sistemak dira; material genetikoak eta biodibertsitatekoak bizirik irauteko gordailu bikainak dira, landareak oso egokituta baitaude naturaren beraren eta klimaren baldintza kontrakoen aurrean. Era berean, oro har, landatartasuna, ekoizkortasun txikia eta dibertsitate handia ezaugarri dituzten mahasti horiek sekulako garrantzia dute kalitate bereiziko ardoak egiteko. Beraz, beste arrazoi bat dago halako mahastien iraupenari eusteko eskualdean. 
Azken batean, antzinako mahasti horiek, paisaia tradizionalaren eta Arabako Errioxako berezko nekazaritza sistema horien oinarrizko osagaiak, biodibertsitatea sortzen dutenak eta kalitate handieneko ardoak ekoizten dituztenak, ekologiaren, historiaren eta paisaiaren ikuspegitik duten balioagatik, natura eta kultura ondare gisa kontserbatzea merezi dute.  
Aurrean aipatutako Foru Gobernu Kontseiluaren ekainaren 26ko 30/2018 Foru Dekretua, ekainaren 9ko 19/2020 Foru Dekretuak, apirilaren 13ko 14/2021 Foru Dekretuak eta apirilaren 1eko 11/2025 Foru Dekretuak aldatutakoa, mahasti zaharrak mantentzeko eta kontserbatzeko laguntzen oinarri arautzaileak onartzen dituena, akuilu bat izan da mahasti zaharren erauzketa hein batean gelditzeko, baina ez da nahikoa izan. Aitzitik, mahasti zaharrenen ordez maneiua errazten eta etekin handiagoa ematen duten mahatsondo gazteak sartu dira pixkanaka-pixkanaka
Horregatik, Arabako Foru Aldundiko Nekazaritza Sailak aurrerapauso bat egin nahi izan du eta mahasti nabarmenen, mahasti aparten eta mahasti monumentalen kategoriak ezarri ditu haien kontserbazioaren sustapena hobetzeko eta ezagutarazteko. Hori dela eta, ezinbestekoa da xede bererako bi deialdi egoteak eta deialdi bakoitzak bere araudia edukitzeak bikoiztasunik eta nahasmenik ez eragitea.
Ondorio horretarako, eta, beraz, interes berezikotzat jotzen den kontserbazioa duten mahastiak sustatzeko eta babesteko helburua betetze aldera, beharrezkotzat jo zen haientzako laguntza espezifiko bat ematea, kontserbazio horretan laguntzeko, Arabako Errioxako paisaia tradizionalaren eta nekazaritza sistema propio horien balio bereziaren osagai diren aldetik, eta, neurri handi batean, kalitate handiagoko eta bereiziko ekoizpenean laguntzen dute, eskualde honetan ohikoa den bezala. Helburu horrekin, historikoki mahasti zaharretarako ezarritako laguntzak arautzen dituzten foru dekretuei 2025. urtea gehitu zitzaien; Foru Gobernu Kontseiluaren ekainaren 26ko 30/2018 Foru Dekretua, Kontseiluaren ekainaren 9ko 19/2020 Foru Dekretuaren, apirilaren 13ko 14/2021 Foru Dekretuaren eta 11/2025 Foru Dekretuaren bidez aldatua, bai eta 16/2025 eta 19/2025 foru dekretuak ere, haietan mahasti nabarmenen katalogoa eta laguntza arautzen dituztenak, hurrenez hurren.  
Alde horretatik, eta babestu nahi diren mahastien kudeaketa eta kontzeptua sinplifikatzeko, eta kontuan hartuta orain arte aipatutako dekretuek araututako mahasti "zaharrak" mahasti nabarmenei buruzko dekretuen bidez arautzen diren kontzeptuetan sar daitezkeela, bi araudiak bakar batean bateratzea proposatu zen, mahasti zaharrak mahasti nabarmenei buruzkoan integratuz, eta, horretarako, ekainaren 14ko Foru Gobernu Kontseiluaren 25/2026  Foru Dekretua onetsi da. 
Azkenik, eta kontuan hartzen da orain arte aipatutako dekretuek araututako mahasti "zaharrak" ezin hobeto integra daitezkeela mahasti nabarmenei buruzko dekretuen bidez arautzen diren kontzeptuetan.
Foru dekretu hau izapidetzean kontuan eduki dira administrazio publikoen administrazio prozedura erkidearen urriaren 1eko 39/2015 Legeak xedatzen dituen eta Arabako Foru Aldundiaren xedapen orokorrak egiteko prozedura onartzen duen otsailaren 28ko 6/2023 Foru Dekretuaren 3. artikuluan jasotako erregulazio onaren printzipioak. Horrela, adierazitako aurrekarietan ondo justifikatu da arloa berriz arautu beharra. Gainera, arau jarduketa proportzionatua izango da. Foru dekretua egiteko, kontuan eduki dira Arabako Emakumeen eta Gizonen Berdintasunerako V. Foru Planaren (2022-2026) oinarri diren emakumeen eta gizonen arteko berdintasun printzipioak, bai eta Emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onartzen duen martxoaren 16ko 1/2023 Legegintzako Dekretuaren edukia eta Emakume Nekazarien Estatutuari buruzko urriaren 15eko 8/2015 Legea ere. Halaber, segurtasun juridikoaren printzipioa bermatzen da, nahikoa justifikatuta gelditzen delako ordenamendu juridikoan sartzen dela eta hura ematen duen organoa gaituta dagoela. Gardentasun printzipioari dagokionez, ez da urratu, entzunaldiko eta jendaurreko izapideak bete direlako legez ezarritako epeetan. Efizientzia printzipioaz denaz bezainbatean, proposatzen den arauketak, bere izaera dela eta, ez dakar administrazio karga osagarririk edo alferrikakorik herritar guztientzat, ez eta baliabide publikoen kontsumo handiagorik ere. Sinpletasun eta ulergarritasun printzipioei dagokienez, proposatutako testua modu egituratuan idatzi da, hizkuntza argia eta ulergarria erabiliz.
Nahitaezko txostenak ikusi dira, eta horrenbestez, Nekazaritza Saileko foru diputatuak proposaturik eta Foru Gobernu Kontseiluak gaur egindako bilkuran gaia aztertu ondoren, hau
XEDATZEN DUT:
Lehenengoa. - Onespena ematea Arabako Lurralde Historikoko mahasti historiko eta nabarmenen kontserbazioa eta mantentzea sustatzeko laguntza espezifiko baten oinarri arautzaileen foru dekretuaren proiektuari, I. eta II. eranskinetako xedapenen arabera.
Bigarrena. – Onespena ematea laguntzaren 2026rako deialdiari, xehetasun hauen arabera:
- Eskaerak aurkezteko epea: 10 egun baliodun, deialdia ALHAOn argitaratu eta hurrengo egunetik aurrera.
- Eskaerak toki hauetan aurkeztu behar dira:
• Arabako Foru Aldundiaren Erregistro Orokorrean.
• Vitoria-Gasteizko, Laguardiako eta Laudioko ogasun bulegoen erregistroan.
• Administrazio Publikoen Administrazio Prozedura Erkidearen urriaren 1eko 39/2015 Legeak 16.4 artikuluan jasotako erregistroetatik edozeinetan.
Hala ere, Administrazio Publikoen Administrazio Prozedura Erkidearen 39/2015 Legearen 14.2 artikulua betez, betiere telematikoki aurkeztu behar dute, egoitza elektronikoaren bidez (https://www.araba.eus/MahastiAraba/), pertsona juridikoek, nortasun juridikorik gabeko erakundeek, nahitaez elkargoko kide izatera behartzen duen jarduera profesional batean ari direnek (jarduera horretan egiten dituzten izapideetarako), eta administrazioarekiko harremanak nahitaez bide elektronikoz izan behar dituen interesdun bat ordezkatzen dutenek.
- Kreditu erreserba: 345.174,36 euro Arabako Foru Aldundiaren 2026ko ekitaldirako gastu aurrekontuaren 40104.G/419401/47900408 “Mahasti nabarmenen mantentzea” partidaren kontura. Dagokionean xedatu eta ordainduko zaie diru kopuru hori deialdiaren oinarri arautzaileek eskatutako betekizunak betetzen dituzten laguntza eskatzaileei.
Kreditu hori zenbateko gehigarriekin handitu ahalko da urriaren 19ko 11/2016 Foru Arauaren 21. artikuluan xedatutako mugen barruan, hasieran erreserbatutako kredituaren % 100era iritsi arte, baita aurrekontu partidan edozein arrazoirengatik gerta litekeen kreditu gehikuntzaren bidez ere.
- Laguntzaren gehieneko zenbatekoa, nekazaritza ustiategi bakoitzeko: 2026ko deialdi honetan 10.000 euro ezartzen dira gehienez, nekazaritza ustiategi bakoitzeko.

Hirugarrena. Nekazaritza Saileko foru diputatuari ahalmena ematea foru dekretu hau garatu eta aplikatzeko beharrezkoak diren xedapenak eman ditzan.
Xedapen indargabetzailea. - Erregulazio horren aurkako xedapenak indargabetzea, eta, bereziki, Foru Gobernu Kontseiluaren ekainaren 3ko 19/2025 Foru Dekretua eta Foru Gobernu Kontseiluaren ekainaren 26ko 30/2018 Foru Dekretua (ekainaren 9ko 19/2020 Foru Dekretuaren eta apirilaren 13ko 14/2021 Foru Dekretuaren bidez aldatua). 
Azken xedapena. Foru dekretu hau ALHAOn argitaratu eta hurrengo egunean jarriko da indarrean.
Vitoria-Gasteiz.

1. ERANSKINA
1. artikulua.- Xedea.
1.1 Foru dekretu honen xedea da Arabako Lurralde Historikoko mahasti historiko eta nabarmenak kontserbatu eta mantentzeko laguntza espezifiko baten oinarri arautzaileak ezartzea Arabako Lurralde Historikoaren eremuan. 
1.2  Laguntza araubide hau intereseko mahastiak mantentzea eta kontserbazioa bultzatu eta sustatzera bideratuta dago, honako ildo estrategiko hauen barruan: 
a) Landa eta nekazaritza paisaiaren kontserbazioa, hobekuntza eta dibertsifikazioa bultzatzea, bereziki, Arabako Errioxako mahatsondoen eta mahastien paisaia babestuarena.
b) Nekazaritzako biodibertsitatea zaintzea Arabako Errioxako mahastietan.
c) Uraren eta lurzoruaren kudeaketa hobetzea.
b) Kalitateko ekoizpena mantentzearen alde egitea.
1.3 Foru dekretu honetan arautzen diren laguntza lerroen deialdi bat egingo da urtero. Laguntza honen ondorioetarako, lurzatien onargarritasuna deialdiaren ebazpen data kontuan hartuta zehaztuko da, 2.2 artikuluan aurreikusitakoaren arabera. 
Deialdi horretan honako hauek sartuko dira:

- Eskaerak aurkezteko epea eta lekua.
- Deialdia ebazteko erreserbatzen diren kredituak.
- Ustiategi bakoitzeko laguntzaren gehieneko zenbatekoa, beharrezkotzat jotzen bada.
- Eskatutako lurzatietan egin beharreko gutxieneko laborantza eragiketak, kanpaina bakoitzaren inguruabarren arabera.

2. artikulua.- Onuradunen betekizunak.
2.1. Honako baldintza orokor hauek eta hurrengo artikuluko neurriari buruzko baldintza espezifikoak betetzen dituzten pertsona fisiko eta juridikoak izan daitezke laguntzen onuradunak:
2.1.1 Pertsona fisikoak:
a) Arabako Lurralde Historikoko Nekazaritzako Ustiategien Erregistroan inskribatutako nekazaritza ustiategi baten titularra izatea.
b) Bere zerga betebeharrak eta Gizarte Segurantzarekikoak betetzen egunean egotea.
c) Arabako Foru Aldundiko Nekazaritza Sailak izapidetutako zehapen edo itzulketa prozedura batean ez egotea.
d) Ez izatea zehapen administratibo edo penalik sexu diskriminazioagatik, ez eta debeku horrekin zehatuta egotea ere, Emakumeen eta gizonen berdintasunerako eta emakumeen aurkako indarkeria matxistarik gabe bizitzeko legearen testu bategina onartzen duen martxoaren 16ko 1/2023 Legegintzako Dekretuaren arabera.
e) Eskaera egitea dekretu honetan ezarritakoaren arabera.
f) Mahasti irregularrik ez izatea.
g) Laguntza eskatzeko arrazoi izan den mahastia erauzteko eskatu ez izana. 
 2.1.2 Pertsona juridikoak edo ustiategi elkartuak: 
Sozietate zibilen, titulartasun partekatuen eta ondasun erkidegoen gisako ustiategi elkartuak edo bestelako pertsona juridikoak:  
a) Eskatzaileak aurreko 2.1.1 artikuluan pertsona fisikoentzat ezarritako baldintzak bete beharko ditu.
Sozietate zibila, titulartasun partekatua edo ondasun erkidegoa izanez gero, kide guztiek bete beharko dute 2.1.1.b) artikuluan ezarritako baldintza.
b) Nortasun juridikorik gabeko sozietateek ezin dute honelako laguntzarik jaso; salbuespena: jaraunspen erkidegoek jaso dezakete, baldin eta sei urtean gutxienez indibiso mantentzeko ituna egin bada. Sozietate zibilak eta ondasun erkidegoak direnean, eskritura publiko bihurtutako agirien bidez eratuta egon beharko dira.
c) Foru dekretu honen ondorioetarako, urriaren 4ko 35/2011 Legean xedatutakoarekin bat etorriz, sozietate zibilek duten tratamendua izango dute titulartasun konpartitua duten nekazaritzako ustiategiek, baina ez dute bete behar eskritura publiko bidez eratuta egoteko betekizuna.
2.2. Lurzatien betekizun espezifikoak:
Foru dekretu honetan ezarritako laguntzak jasotzeko eskubidea izango dute deialdia argitaratzen den egunean eskatzailearen ustiategian Arabako Lurralde Historikoko Mahastien Erregistroan inskribatuta dauden mahastiek, betiere Mahasti Historiko eta Nabarmenen Katalogoan inskribatuta badaude eta hura ebazten den egunean hala badira.
Eskatzen diren “mahasti zahar” guztiak baldintza egokietan eduki beharko dira, kasuan kasuko laborantza lanen bidez: gutxienez zoruaren mantentze efektibo bat eta mozketa bat, eratze eta fruitu emate egokia bermatzeko. Hala ere, urteko deialdi bakoitzean ezarriko da aurreko ekintzei mahasti motaren batean mahats bilketa eraginkorra egin izana edo egokitzat jotzen den beste edozein nahitaezko ekintza gehitu behar zaien.
Mahastia 1338/2018 Errege Dekretuaren 3.2.p) artikuluan jasotako kasuaren barruan badago, abandonatutako mahasti gisa inskribatuko da, eta katalogotik kanpo utziko da. Aldiz, mahastia ez mantentzeak artikulu hori aplikatzea ez badakar, laguntzatik kanpo geratuko da, baina ez katalogaziotik kanpo.

3. artikulua.- Laguntza eskaerak.
3.1 Eskaerekin batera, hurrengo artikuluan adierazten diren agiriak aurkeztu beharko dira.
3.2 Laguntza eskaerak eta bestelako adierazpen guztiak, osorik edo zati bat, noiznahi kendu ahal izango dira idatziz. Nekazaritza Sailak onuradunari ez betetzeak daudela jakinarazi badio edo lurrean bertan kontrol bat egiteko asmoa duela ohartarazi badio edo lurrean bertan egindako kontrol batek ez betetzeren bat agerian jarri badu, ez da onartuko ez betetzeak ukitutako dokumentu horien zatiak kentzea.
3.3 Onuradunak aurkeztutako laguntza eskaerak edota bestelako ziurtagiriak edozein momentutan zuzendu eta aldatu ahal izango dira ordainketaren aurretik, baldin eta Nekazaritza Sailak kasu zehatzaren ebaluazio orokorraren gainean onartutako ageriko akatsik badago eta onuradunak fede onez jardun badu.
4. artikulua.- Eskaeraren dokumentazioa.
Dokumentazio hau aurkeztu beharko da, baina baliteke agiri osagarriak ere eskatzea, eskaera behar bezala zehazteko: 
4.1 Oro har:
- Inprimaki normalizatua, behar bezala beteta eta sinatua.
- Zerga betebeharrak eta Gizarte Segurantzarekikoak egunean daudela egiaztatzen duen ziurtagiria.
Ziurtagiri horiek ez dira beharrezkoak izango, baldin eta eskatzaileak eskaeran ez badio berariaz aurka egiten Nekazaritza Sailak zuzenean lortzeari.
Eskatzailea sozietate zibila edo ondasun erkidegoa bada edo ustiategiaren titularkidea bada, gainera, kide bakoitzaren zerga betebeharrak eta Gizarte Segurantzarekikoak egunean dituela egiaztatzen duen ziurtagiria aurkeztu beharko du. 
- Eskatzailearen adierazpena, non hauek jasoko baitira:
· Badakiela laguntza emateko baldintzen berri.
· Dirulaguntza edo laguntza publikoak eskuratzea eragozten duen administrazio zehapenik edo zehapen penalik ez jaso izana, ez eta inolako legezko debekurik ere, sexu bereizkeriagatik ezarritako debekuak barne, bat etorriz Emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onesten duen martxoaren 16ko 1/2023 Legegintzako Dekretuan xedatutakoarekin.
4.2 Eratze estatutuei eta haien aldaketei eta beharrezko baimenei dagokienez, aldi bakoitzean Nekazaritza Ustiategien Erregistroan aurkeztutakoa hartuko da kontuan, eta eskatzailearen ardura izango da informazio hori eguneratuta egotea.
4.3 Edonola ere, Foru Aldundiak beretzat gordetzen du beharrezko deritzon dokumentazio osagarria dekretu honetan ezarritako laguntzak eskatzen dituzten pertsona fisiko eta juridikoei eskatzeko eskubidea, eskaerak behar bezala balioetsi ahal izateko.
4.4 Eskabideetan akatsik dagoela edo daturik falta dela antzematen bada, organo izapidetzaileak, hala dagokionean, interesdunei eskatuko die eskabidean galdatutako betekizunen gaineko akatsak zuzentzeko edo eskatutako dokumentuak bidaltzeko, 10 egun balioduneko epean, jakinarazpena jasotzen den egunaren hurrengotik zenbatzen hasita, larunbatak kontuan hartu gabe. Jakinarazpen horretan berariaz adieraziko da ezen, eskatutakoa bete ezean, eskabidea ezetsiko dela, urriaren 1eko 39/2015 Legeak, administrazio publikoen administrazio prozedura erkidearenak, 68.1 artikuluan ezarritakoari jarraituz.
5. artikulua.- Kontrolak.
Onuradunek foru dekretu honetan eta beronen garapen arauetan ezarritako baldintzak betetzen dituztela egiaztatzeko, Nekazaritza Sailak kasuan kasuko administrazio kontrolak eta lurraren gaineko kontrolak egingo ditu.
Onuradunak onartu egin beharko ditu Arabako Foru Aldundiak agintzen dituen ustiategiaren ikuskapen bisita guztiak, eta laguntzaren gainean eskatzen dion informazio guztia eman beharko dio.
6. artikulua.- Zehapenak, onargarritasun irizpideak eta beste konpromiso edo betebehar batzuk ez betetzeagatik.
6.1 Kontrol batean detektatzen bada jada katalogatuta dauden mahastietako batek nabarmen gisa katalogatzeko baldintzak betetzeari utzi diola edo katalogatu gabekoen adinaren baldintza betetzen ez dela, dagokion laguntza ukatuko da eta artikulu honetan ezarritakoaren arabera dagozkion zehapenak aplikatuko dira:
	- Zehaztutako azalera eskaeran adierazitakoa baino handiagoa dela egiaztatzen denean, adierazitako azalera hartuko da aintzat, laguntzaren zenbatekoa kalkulatzeko, mahasti kategoria bakoitzeko banaka.
	- Adierazitako azalera zehaztutakoa baino handiagoa dela egiaztatzen denean, neurriz gaindiko adierazpena dagoela ulertuko da. Kasu horretan, kontrolean benetan zehaztutako azaleran oinarrituta kalkulatuko da laguntza. Neurriz gaindi adierazitakoaren ehunekoaren arabera, murrizketak eta zehapenak ezarriko dira. Neurriz gaindi adierazitakoaren ehunekoa formula honen arabera kalkulatuko da:

				Adierazitako azalera – zehaztutako azalera
Gainadierazitakoaren ehunekoa = ----------------------------------------------------------- x 100
					Zehaztutako azalera
· Adierazitako azaleraren eta egiaztatutako azaleraren arteko aldea 0tik gorakoa edo zehaztutakoaren ehuneko 20koa edo hortik beherakoa bada, laguntza zehaztutako azaleraren arabera kalkulatuko da, murrizketarik eta zehapenik gabe. 
· Aitortutako azaleraren eta egiaztatutako azaleraren arteko aldea ehuneko 20tik edo bi hektareatik gorakoa bada, baina egiaztatutako azaleraren ehuneko 50etik edo hortik beherakoa, laguntza aitortutako azalera oinarritzat hartuz kalkulatuko da, baina egiaztatutako aldearen halako bi murriztuta.
· Aldea zehaztutako azaleraren ehuneko 50etik gorakoa denetan ez da inolako laguntzarik emango eragindako kategoria horretan.
· Kontroletan antzemandako aldeak Mahastizaintza Erregistrora eraman beharko dira ofizioz.
· Ezarritako zehapenak ez zaizkie aplikatuko laguntza edo ordainketa eskaeren zatiei, baldin eta onuradunak Nekazaritza Sailari idatziz jakinarazten badio eskaera ez dela zuzena edo zuzena izateari utzi diola eskaera aurkeztua izan ondoren; hori hala izango da, onuradunari jakinarazi ez bazaio agintaritza eskudunak lurrean bertan kontrola egiteko asmoa duenik eta agintaritza horrek ordurako adierazi ez badio laguntza edo ordainketa eskaeran ez betetzeak izan direla.
Era berean, ez dira aplikatuko Mahastien Erregistroan edo Mahasti Nabarmenen Katalogoan jasotako informazioa erabili denean, baldin eta benetako datua aplikatu ondoren mahastiak laguntzarako hautagarri izaten jarraitzen badu.
Adierazitako azalera eta zehaztutako azaleraren ratioak mahasti kategoria bakoitzari bereiz aplikatuko zaizkio, eta ez azalera osoari batera.
6.2 Betekizunak ez badira betetzen eta horren ondorioz ordainketa eskaera ukatzen bada, ordura arte eskuratutako laguntzak Arabako Foru Ogasunari itzuli beharko zaizkio, legez aplikatu beharreko interesekin batera. 
7. artikulua.- Inguruabar artifizialak sortzea.
Agerian geratzen bada onuradunak artifizialki sortu dituela laguntza bat emateko eskatzen diren baldintzak, hain zuzen, neurriaren helburuen aurkako abantaila bat lortzeko, onuradun horrek ez du jasoko eskubidez legokiokeen laguntza, eta jasotako zenbatekoak gehi dagozkien interesak itzuli beharko ditu.
8. artikulua.- Laguntzaren kalkulua. Zenbatekoa.
Laguntzak izango dira onuradunei ordaintzea prima bat Arabako Lurralde Historikoan kokatutako mahasti hektarea bakoitzeko, bideratuta mota horretako mahastien mantentzeak eragindako kostuak edo diru sarreren murrizketa (lortu gabeko irabaziak) estaltzera. Hauxe da zenbateko hori:
	Katalogoko kategoria
	Prima euro/ha

	Mahasti zaharrak
	150

	Mahasti nabarmenak
	300

	Mahasti apartak
	450

	Mahasti monumentalak
	600



Azalera zehazteko, Arabako Lurralde Historikoko Mahastien Erregistroan inskribatutako azalera hartuko da kontuan, edo, hala badagokio, laguntzaren kontrol neurketaren ondoriozkoa.

9. artikulua.- Izapidetzea.
9.1 Eskaerak aurkezteko epea amaituta, espedienteak Mahastizaintza eta Enologia Zerbitzuak izapidetuko ditu. 
9.2 Espedientea izapidetzen den bitartean, laguntzaren organo kudeatzaileak behar dituen argibide eta agiri gehigarriak eskatu ahalko ditu, ebazpen proposamena egiteko xedearekin beharrezko diren datuak zehaztu eta egiaztatzeko. Interesdunak ez badu ezer egiten izapide hori betetzeko, Administrazio Publikoen Administrazio Prozedura Erkidearen urriaren 1eko 39/2015 Legearen 73. artikuluan xedatutakoa beteko da.
9.3. Diru laguntzak jasotzeko baldintzak betetzen dituzten eskari guztiei erantzuteko aurrekontu nahikorik ez baldin badago, 9.5 apartatuan zehaztutakoa beteko da.
9.4 Laguntza horiek baloratuko dituen kide anitzeko organoa ondoren aipatzen diren pertsonek edo, beharrezkoa balitz, haien ordezkoek osatuko dute:
- Mahastizaintza eta Enologia Zerbitzuaren burua edo hark eskuordetzen duen pertsona.
- Mahastizaintza eta Enologia Zerbitzuaren teknikari bat.
- Nekazaritzako Idazkaritza Teknikoko Zerbitzuaren burua edo hark eskuordetzen duen pertsona.
Foru dekretu honetan ezartzen ez diren kasuei eta egoerei dagokienez, kide anitzeko balioespen organoak bidezkotzat jotzen dituen irizpideak aplikatu ahalko ditu modu arrazoituan.
9.5. Laguntzak lehia prozeduraren bidez esleituko dira, dagoen kreditua bera dela muga. Eman beharreko laguntzen guztirako zenbatekoa laguntzetarako ezarritako gehieneko zenbatekoa baino gehiago bada, zenbateko hori oinarri hauen arabera laguntza jasotzeko eskubidea duten onuradunen artean hainbanatuko da, eta horretarako behar diren zenbateko murrizketak egingo dira.

10. artikulua.- Ebazpena eta jakinarazpena.
10.1 Kide anitzeko balorazio organoaren proposamenez, Arabako Foru Aldundiko kasuan kasuko organoak ebatziko ditu espedienteak indarrean dagoen legeriari jarraikiz, eta haien ebazpenak amaiera emango dio administrazio bideari. Dena dela, administrazioaren aurkako auzi errekurtsoa jarri ahalko da Euskal Autonomia Erkidegoko Justizia Auzitegi Nagusiaren aurrean, errekurtso mota hori arautzen duen araudiari jarraikiz, aukerako berraztertzeko errekurtsoa jartzeko aukerari kalterik egin gabe.
10.2 Administrazio Publikoen Administrazio Prozedura Erkidearen urriaren 1eko 39/2015 Legeak 21. artikuluan xedatutakoaren ondorioetarako, gehienez sei hilabeteko epea izango da prozeduraren ebazpena eman eta jakinarazteko, eskaerak aurkezteko epea bukatzen denetik aurrera. Kudeaketa eta Kontrol Sistema Integratuko gainerako neurrien ikuskapenen emaitzak. Epe horretan esanbidezko ebazpena ematen eta jakinarazten ez bada, administrazioaren isiltasunak eskaera ezesten duela ulertuko da, Arabako Lurralde Historikoko Dirulaguntzei buruzko urriaren 19ko 11/2016 Foru Arauak 23.5 artikuluan xedatzen duenaren arabera.
10.3 Laguntzak emateko ebazpenek espediente bakoitzean ezarriko dute zein izango den laguntzaren zenbatekoa. Laguntza murriztu edo txikitzen bada edo ebazpena ezezkoa bada, arrazoia zehaztu beharko da, bai eta, hala badagokio, kopurua ere.
10.4 Laguntzaren ebazpena banan-banan jakinaraziko da eta aurreko apartatuan adierazitako informazioa emango da bertan. 
11. artikulua.- Laguntzak ordaintzea.
Laguntzaren egiaztapen eta kontrol propio guztiak egindakoan ordainketa egingo da.
12. artikulua.- Onuradunen betebeharrak.
Foru dekretu honetan arautzen diren laguntzen onuradunek honako betebehar hauek izango dituzte:
12.1 Emandako laguntza onartzea. Alde horretatik, dirulaguntza eman izanaren jakinarazpena jaso eta hamar egun balioduneko epean onuradunak berariaz eta idatziz dirulaguntzari uko egiten ez badio, onartu egin duela ulertuko da.
12.2 Arabako Foru Aldundiko Nekazaritza Sailari, Ogasun, Finantza eta Aurrekontu Sailari eta Kontuen Euskal Epaitegiari ematea beren eginkizunak gauzatzean eskatzen duten informazioa foru dekretu honen babesean jasotako laguntzari buruz.
12.3 Laguntza zuzen eman dela egiaztatzeko, behar diren kontrol guztiak gainditzea.
13. artikulua.- Ebazpenaren aldaketa, ez betetzea eta itzulketa.
13.1 Dirulaguntzaren xedea betetzen bada, baina dirulaguntza emateko kontuan izandako baldintzak aldatzen badira, hura emateko ebazpena ere aldatu ahal izango da. Ordainketa egin ondoren, deialdiaren urtean beste neurri edo laguntza batzuei, baldintzei eta abarri buruzko kontrolen bidez egiaztatzen bada laguntza emateko baldintzak aldatu direla, dagokion ordainketa berriz kalkulatuko da, zehaztutako baldintza berrien arabera. 
13.2 Onuradunek betetzen ez badituzte hartutako konpromisoak edota foru dekretu honetan eta laguntza emateko ebazpenean ezarritako baldintzak eta xedea, edo laguntza eskuratzen badute horretarako bete behar diren baldintzak bete gabe, galdu egingo dute laguntza jasotzeko eskubidea, eta dagoeneko diru kopururen bat jaso badute, Arabako Foru Ogasunari itzuli beharko diote, aplikatu beharreko legezko interesak gehituta. Horrek guztiak ez du eragotziko Arabako Lurralde Historikoko Dirulaguntzen urriaren 19ko 11/2016 Foru Arauak xedatutakoaren araberako bidezko egintzak bideratzea.
13.3. Zenbateko horiek zuzenbide publikoko diru sarreratzat joko dira legezko ondorioetarako.
13.4 Nekazaritza Saileko foru diputatuaren foru agindu bidez erabakiko da dirulaguntza osorik edo horren zati bat itzuli behar den, ikuskatze edo kontrol txostenari eta itzultzeko proposamenari atxikiz, onuradunari entzun ondoren.
13.5 Dirulaguntza osoa edo zati bat itzultzeko prozeduraz gainera, Arabako Lurralde Historikoaren Dirulaguntzei buruzko urriaren 19ko 11/2016 Foru Arauan aurreikusitako arau hausteengatik zehapen prozedura abiarazi ahalko da.
14. artikulua.- Araubide juridikoa.
Foru dekretu honetan ezarritako laguntzen onuradunek Arabako Lurralde Historikoaren Dirulaguntzei buruzko urriaren 19ko 11/2016 Foru Arauan, Dirulaguntzei buruzko azaroaren 17ko 38/2003 Lege Orokorrean eta uztailaren 21eko 887/2006 Errege Dekretuaren bidez onetsitako erregelamenduan ezarrita dagoena bete behar dute, bai eta Europako, estatuko eta autonomia erkidegoko gainerako araudiko xedapen aplikagarriak ere.
15. artikulua.- Laguntzen finantzaketa.
Foru dekretu honetan ezarritako laguntzetara bideratzen diren baliabide ekonomikoak Arabako Foru Aldundiaren aurrekontu kredituetatik aterako dira, eta estatu mailako laguntzatzat joko dira.
16. artikulua.- Babes neurri osagarriak.
Dekretu honetan ageri diren mahasti historiko eta nabarmenak kontserbatzeko eta babesteko neurri eta pizgarriak bateragarriak izango dira etorkizunean balia daitezkeen edo zeinahi antolakunde edo erakunde publikok nahiz pribatuk ezartzen dituen beste batzuekin.

